KEiiNO

KEiiNO (norsk uttale: [ˈkæɪnʊ], kæi-no, tilsvarende sisteleddet av Kautokeino) er en norsk musikkgruppe som består av den samiske låtskriveren, rapperen og joikeren Fred Buljo, sangeren Alexandra Rotan og sanger-låtskriveren Tom Hugo Hermansen. KEiiNO er et norsk-samisk samarbeidsprosjekt og ble dannet i august 2018 i forbindelse med gruppens deltakelse i Melodi Grand Prix 2019. Ingen av de tre bandmedlemmene kjente hverandre på forhånd. 2. mars 2019 vant KEiiNO den norske finalen med låten «Spirit in the Sky» og representerte Norge i Eurovision Song Contest i Tel Aviv i mai 2019. Der endte gruppen på sjetteplass etter å ha vunnet telefonavstemningen i finalen. Låten toppet VG-lista og ble nominert til en spellemannpris i klassen årets låt. Keiino vant også to priser under Sami Music Awards i åpen klasse og for årets produsent. Etter Eurovision Song Contest har gruppen gitt ut flere singler og et album med urfolksmusikk fra hele verden. I 2021 deltok gruppen i Melodi Grand Prix på nytt og endte på andreplass med låten «Monument».

Bakgrunn 
Bandet ble etablert sensommeren 2018 da Tom Hugo Hermansen og ektemannen Alex Olsson begynte å skrive «Spirit in the Sky», en låt inspirert av historiske kamper for likeverd. Med på laget fikk de den samiske rapperen og låtskriveren Fred Buljo og sangeren Alexandra Rotan. 

Bandnavnet KEiiNO er inspirert av sisteleddet i Buljos hjemsted Kautokeino (nordsamisk: Guovdageaidnu). Sisteleddet «geaidnu» er nordsamisk for vei. «Det representerer den veien som har ført oss tre sammen», sa Buljo i et intervju med TV 2. For låten ble trioen nominert til Spellemannprisen 2019 i klassen årets låt.

2019: Melodi Grand Prix og Eurovision Song Contest 
Gruppen var en av ti deltakere til norske Melodi Grand Prix lørdag 2. mars 2019. Til slutt gikk gruppen til topps med «Spirit in the Sky» med over  stemmer – nesten  stemmer foran andreplassen Adrian Jørgensen med «The Bubble».

Vinnersangen har elementer av pop, elektronika, dance og joik. Den er komponert av gruppen, sammen med låtskriverne Alex Olsson og Rüdiger Schramm, og den finske produsenten Henrik Tala.
Gjennom seieren i Melodi Grand Prix fikk KEiiNO representere Norge i Eurovision Song Contest 2019 i Tel Aviv i Israel. I januar 2019 ble Norge trukket til å delta i semifinale 2 av Eurovision Song Contest. Semifinalen ble arrangert i Expo Tel Aviv i Israel torsdag 16. mai, og Norge hadde startnummer 15. KEiiNO endte på syvendeplass i semifinalen og kvalifiserte seg dermed til finalen lørdag 18. mai. I finalen hadde Norge startnummer 15 og ble nummer seks etter å ha fått flest publikumstemmer. Gruppen vant også telefonavstemningen i semifinalen. Dette var andre gang Norge vant en telefonavstemning i Eurovision Song Contest, første gang var med Alexander Rybak og «Fairytale» i 2009.

Uken etter den internasjonale finalen gikk «Spirit in the Sky» til topps på VG-lista, samt hitlister i flere europeiske land. Dette var første norske Melodi Grand Prix-vinner som nådde førsteplassen av den norske singellisten siden Stella Mwangis «Haba Haba» i 2011.

2019–2020: Nye singler og debutalbum 
Etter Eurovision Song Contest 2019 ga KEiiNO ut flere versjoner av «Spirit in the Sky»: en utvidet klubbmiks, en akustisk versjon og instrumentalversjon.

26. april 2019 ga gruppen ut sin andre singel, «Shallow». Sangen er en dance- og joik-inspirert coverversjon av Lady Gaga og Bradley Coopers låt med samme navn fra filmen A Star Is Born. 21. juni 2019 slapp gruppen sin tredje singel, «Praying», som handler om dødsangst. 31. januar utga de singelen «Colours».

Etter Eurovision Song Contest kunngjorde gruppen at de planla et konseptalbum med urfolksspråk fra hele verden. Albumet fikk navnet OKTA (nordsamisk for én) og ble utgitt 8. mai 2020.

2021: Ny deltakelse i Melodi Grand Prix 
Etter å ha gitt ut flere singler og albumet OKTA, satte «Spirit in the Sky»-låtskriverne seg ned og skrev låten «Monument» sommeren 2020. Høsten 2020 ble «Monument» plukket ut av NRK til å delta i finalen i Melodi Grand Prix 2021. KEiiNO ble offentliggjort som deltakere 11. januar, og «Monument» ble sluppet tre dager senere. Gruppen fremførte låten første gang live under delfinale 1 lørdag 16. januar 2021. Ifølge Tom Hugo Hermansen er «Monument» skrevet med tanke på å kunne slå an hos både seere og juryer i en eventuell Eurovision-finale.

I den norske finalen endte den på andreplass, bak TIX og «Fallen Angel».

«Monument» er produsert av Hermansen og Rüdiger Schramm i Berlin og Kristiansand. For å gi låten et «monumentalt lydbilde», omfatter innspillingen et live band, en rekke lydsampler samt strykere fra musikere i Kristiansand Symfoniorkester. I januar 2021 gikk låten inn på VG-lista, som den første KEiiNO-singelen siden «Spirit in the Sky».

Priser og utnevnelser 
I juni 2019 utnevnte Sametinget gruppen til ambassadører for FNs år for urfolksspråk. Gruppen ble nominert til en spellemannpris under Spellemannprisen 2019 i klassen «årets låt». De vant også to priser under Sami Music Awards i åpen klasse og årets produsent.

Diskografi

Album

Singler 
Oversikt over singler utgitt av KEiiNO.

Referanser

Eksterne lenker 
 

Deltakere i Melodi Grand Prix
Deltakere i Melodi Grand Prix 2019
Deltakere i Melodi Grand Prix 2021
Deltakere i Eurovision Song Contest 2019
Norske musikkgrupper
Band etablert i 2018